Dăncilă: Cred că în această campanie femeile trebuie să fie în primul rând, pentru că într-o familie femeile gestionează problemele, femeile luptă pentru familie, pentru soţ, pentru copii, pentru prieteni

Preşedintele PSD, Viorica Dăncilă, a cerut, vineri, sprijinul femeilor social-democrate, al tuturor femeilor din România în campania pentru alegerile prezidenţiale, transmite Agerpres.

„Cred că în această campanie femeile trebuie să fie în primul rând, pentru că într-o familie femeile gestionează problemele, femeile luptă pentru familie, pentru soţ, pentru copii, pentru prieteni, pentru copiii lor. Şi în această campanie, România trebuie tratată ca o familie, în care un preşedinte trebuie să aibă grijă de fiecare femeie din România, de fiecare copil, să fie un preşedinte care să empatizeze cu oamenii, să fie în mijlocul lor, nu doar la alegeri. (…) Cer sprijinul tuturor femeilor din PSD. În România, 52% este procentul reprezentat de femei. Cer suportul femeilor din România, cer suportul tuturor colegilor, tuturor celor care mi-au fost alături încă de la primele discuţii despre candidatură, cer suportul miniştrilor din Cabinet care mi-au fost alături în orice decizie pe care am luat-o şi care şi atunci când au existat controverse au făcut scut în jurul meu, pentru că am ştiut să lucrez în echipă şi pentru că ştiu să lucrez în echipă şi pentru că pentru mine e important fiecare membru al acestui partid, e important fiecare cetăţean al acestei ţări – şi cei care ne-au votat, şi cei care nu ne-au votat -, pentru că deciziile le luăm pentru toţi românii. Şi vom lua decizii bune”, a declarat Viorica Dăncilă la Şcoala politică de vară a Organizaţiei Femeilor Social Democrate, care are loc la Mamaia.

Premierul a reafirmat că Guvernul nu este perfect, dar este ‘eficient şi apropiat de oameni’.

„Acest guvern a luat multe decizii bune şi deciziile le-a luat pentru români şi România. Că acest guvern care a fost poate cel mai lovit guvern de după 1989 este un guvern respectat pe plan extern, că noi am luptat pentru o imagine bună a României atât în plan intern, cât şi în plan extern, că avem aprecieri din partea tuturor statelor membre şi nu numai pentru buna gestionare a Preşedinţiei rotative a Consiliului Uniunii Europene, dar ne critică românii. Că avem aprecieri pentru buna guvernare şi rezultatele obţinute şi vedem ceea ce dă Eurostat, Institutul Naţional de Statistică, vedem aprecierile preşedintelui Trump, dar ne critică din motive personale şi electorale cei din ţara noastră. Şi atunci, cei care nu se gândesc la imaginea ţării lor, cei care sunt preocupaţi de imaginea proprie şi de interesul personal sunt cei care trebuie să conducă această ţară? Cei care văd în români cifre, neştiind că în spatele cifrelor sunt oameni cu aşteptări, cu speranţe, sunt cei care vor acum să conducă această ţară? (…) Nu am luat şi nu vom lua niciodată măsuri împotriva oamenilor. Vom încerca să punem împreună cărămidă cu cărămidă, să construim o Românie puternică şi alături de noi trebuie să vină toţi cetăţenii care vor acest lucru pentru România.

Dăncilă a subliniat că România ‘nu mai are nevoie de experienţe’.

„România nu mai are nevoie de perioade în care unii construiesc, alţii dărâmă, o luăm iar de la capăt. 30 de ani am făcut acest lucru şi nu a fost bine. Eu cred în oameni şi cred în onestitatea românilor, cred că vor alege binele şi vor vedea cine merge în sens bun şi cine merge în sens rău. Cred în fiecare român. (…) Este pentru prima dată când vom putea avea un preşedinte femeie”, a adăugat liderul PSD.

Ea şi-a îndemnat colegii să nu cedeze din calea „obstacolelor”, a „barierelor”, să nu facă „un pas înapoi”, întrucât în acest fel vor câştiga.

„Voi ridica – împreună cu Organizaţia de Femei, împreună cu colegii mei, cu preşedinţii organizaţiilor judeţene, cu toţi cei care cred în Partidul Social Democrat şi cred în această campanie – orice obstacol din calea noastră. Nu vom face niciun pas înapoi. Vom lupta împreună, pentru că lupta noastră este pentru deciziile pe care le vom lua pentru români. Nu avem voie să dezamăgim. Puterea se câştigă, puterea nu se cedează, iar celor care cred că pot şantaja Partidul Social Democrat, celor care vin cu sfaturi, care cred ei că sunt bune pentru Partidul Social Democrat îi sfătuiesc să se uite în propria ogradă. Noi ştim ce avem de făcut şi ştim că de partea noastră sunt românii, ştim că ne vom duce la fiecare cetăţean, ne vom duce în fiecare comunitate, ne vom duce în fiecare sat şi comună şi vom vorbi cu oamenii, pentru că dacă am avut un scor slab este pentru că am uitat sau am neglijat acest dialog cu oamenii. Am mers mult pe proiecte şi s-au făcut multe proiecte de investiţii în România”, a argumentat Dăncilă.

Sursa Foto: Inquam Photos/ Autor: Octav Ganea